Dunaszekcső község képviselőtestülete
3/1993.

Jegyzőkönyv
Készült: a Dunaszekcső Községi Önkormányzat képviselőtestülete 1993. március 3-án megtartott üléséről.

Jelen vannak:  Dr. Schmidt József,

Draskovits Pál,

Dr. Pálos Ferenc,

Guzsván Lajosné,

Hetényi Ádámné,

Sándor József helyi képviselők, továbbá

Hegedűs György jegyző 

Távol maradt: Dr. Wilhelm József, Dr. Márton Lázár és Szödényi István helyi képviselő 

Dr. Schmidt József polgármester üdvözli a megjelenteket. Megállapítja, hogy az ülés határozatképes, mert a helyi képviselők többsége jelen van (6 fő).

Ezután a ülést megnyitja, majd javaslatot tesz a napirendi pontokra, amelyek megegyeznek a meghívóban közölttel.

A képviselők a javaslatot vita nélkül elfogadták, és az alábbi napirendi pontokat tárgyalták meg:

1.) Lejárt határidejű határozatok, két ülés között történtek

Előadó: Dr. Schmidt József polgármester

2.) A falugyűlés anyagának megbeszélése

Előadó: Dr. Schmidt József polgármester

3.) Egyebek

Napirendi pontok tárgyalása

1.) napirendi pont: Lejárt …

A polgármester elmondja, hogy a múltkori ülésen, a költségvetés béralapjának tárgyalásakor kellett volna beszélni arról, hogy a körjegyzőség megszűnéséből következő feladatcsökkenés miatt sor került az újabb „karcsúsítás”-ra: öt dolgozó hatórásból négyórás munkakörbe került, egy pedig nyolcórásból hatórásba. Ezt a megoldást jobbnak tarja a felmentésnél (régi nevén felmondásnál), mert ha valaki egyéb ok miatt távozik, valaki a helyére léphet teljes munkaidőben.

Tegnap volt a versenytárgyalás a löszpart-szakadás, pinceveszély elhárítás kivitelezési munkáira. Nem hirdettünk eredményt, megvártuk a mai napot, amikor itt volt a Belügyminisztérium vezette tárcaközi bizottság, és megnézte az eddig elvégzett munkákat, tanulmányozta a terveket. A feltárási és a tervezési munkákkal nem voltak megelégedve, sokallták a kifizetett összegeket. A tavalyi elszámolással kapcsolatban fel kell mennünk a Belügyminisztériumba.

A 4/1993. számú határozatot még nem sikerült végrehajtani, mert a földhivatal nem küldte meg a telek megosztási vázrajzát.

A napirendhez kérdés, hozzászólás nem volt, a testület 6 szavazattal 0 ellenében a következő határozatot hozta:

5/1993. /III.3./ Kt. számú határozat
a lejárt határidejű határozatokról

A képviselőtestület a lejárt határidejű határozatok végrehajtásáról szóló jelentést elfogadja, a két ülés között történt eseményekről szóló tájékoztatót tudomásul veszi.

3.) napirendi pont: A polgármester felolvassa Pazaurek Dezsőnek, az ARÉNA kemping vezetőjének a levelét, melyben a dunaszekcsői idegenforgalom fejlesztésének lehetőségével számolva új terveket sző. Nevezetesen vadasparkot és skanzent szeretne kialakítani a kemping területéhez kapcsolódó mélyfekvésű illetve rézsűs területen. A szóban forgó területet addig is rendben tartotta, szinte sajátjaként kezelte. Felajánl érte húszezer forintot vételárként.

A helyi képviselők többsége elismeri Pazaurek Dezsőnek az idegenforgalom fejlesztésére irányuló tetteit, az a véleményük, hogy az ilyen agilis, tettekre is kész ember vállalkozását támogatni kell akkor is, ha nyilvánvalóan egyéni érdek is van a szándék mögött. A területért felajánlott vételár szimbólikus értékű, de a körülményeket mérlegelve elfogadják.

A képviselőtestület 6 szavazattal 0 ellenében az alábbi határozatot hozta: 

6/1993. /III.3./ Kt. számú határozat
földterület eladásáról

A képviselőtestület a dunaszekcsői 5404 hrsz-ú földrészlethez tartozó – szintben elkülönített – területet eladásra kijelöli. A földrészlet eladási árát húszezer forintban állapítja meg.

Az adásvételi szerződés elkészítéséről gondoskodni kell.

Határidő: 1993. március 31.

Felelős: Hegedűs György jegyző 

A polgármester  bejelenti, hogy Sárközi János, a szemétszállítást végző vállalkozó kéri a szerződés módosítását 500 ezer forintról 550 ezer forintra emelve a szolgáltatási díjat. Az emelést minimális mértékűnek tartja, és a gázolaj árának emelkedésével indokolta.
A testület tagjai a kérést jogosnak elismerve az alábbi – egyhangú – határozatot hozták:

7/1993. /III. 3./ Kt. számú határozat
szerződés módosításáról

A képviselőtestület felhatalmazza a polgármestert, hogy az intézményes szemétszállításra vonatkozó szerződést úgy módosítsa a vállalkozóval, hogy a díj 1993. április 1-től évi 550 ezer forint legyen.

Határidő: 1993. március 15.

Felelős: Dr. Schmidt József polgármester

Dr. Schmidt József elmondja, hogy a már mindenki előtt ismert ivóvíz beruházásunk részkérdésével kapcsolatban gond merült fel: a református egyház a víztartály helyét képező földterületet nem adja el a már megbeszélt áron, hanem sokkal többet kér az 1650 m2 területért. Olyan árat szeretnének kapni, amilyenen a terület melletti lakótelket árusítjuk. Így mintegy 160 ezer forintba kerülne ez a terület, amely jelenleg szántóföldi művelés alatt áll, közművekkel nem ellátott.
Javasolja, hogy válaszunkban fejezzük ki: maximum 100 ezer forintot hajlandóak vagyunk érte fizetni, többet nem. Ha ezt nem fogadják el, elállunk a vételtől.

Guzsván Lajosné és Hetényi Ádámné véleménye: A százezer forintot is soknak tartják, mert ezért a területért nem lehet piaci árat kérni, hiszen a falu érdeke a vízellátás megoldása, és a református egyházhoz tartozó gyülekezet is része a falunak. A már megbeszélt összegnél ne ajánljunk többet.

A polgármester a véleményét fenntartja azzal a kiegészítéssel, hogy a következő kérelem ismertetésénél kitér rá, miért is javasolta ezt az összeget: a katolikus egyház helyi képviselőtestülete kérelemmel fordult hozzánk, hogy a templom tornyának felújításához lehetőségeink szerint járuljunk hozzá. A felújítás négymillió forintba kerül.

Erre a kérelemre ötvenezer forint támogatást javasol adni. A református egyház ügyéhez úgy kapcsolódik, hogy a református imaház felújítására is adnánk ötvenezer forintot, a másik ötvenezer lenne a víztárolóhoz szükséges föld ára.

Több hozzászólás nem volt a testület 6 szavazattal 0 ellenében a következő határozatot hozta:

8/1993. /III.3./ Kt. számú határozat
a helyi római katolikus templom felújításának támogatásáról

A képviselőtestület a dunaszekcsői római katolikus templom tornyának felújításához az általános tartalék terhére ötvenezer forint támogatást nyújt. 

Az összeg átutalásáról a hivatal gondoskodjon.

Határidő: 1993. március 31.

Felelős: Hegedűs György jegyző 

A testület 4 szavazattal 2 ellenszavazattal a következő határozatot hozta:

9/1993. /III.3./ Kt. számú határozat
vételi szándék bejelentéséről

A képviselőtestület felhatalmazza a polgármestert, hogy a helyi református lelkész és a presbiterek számára tegye egyértelművé: az imaház felújítására és a föld megvásárlására az ajánlat százezer forint. Ennél magasabb összeg esetén a vételi szándéktól eláll a képviselőtestület. 

Draskovits Pál alpolgármester elmondja, hogy egy olyan kérdésről kell szólni, amely már régóta esedékes, a legutóbbi ülésen a napirendről lemaradt: nevezetesen a polgármester új tiszteletdíjának meghatározása.

Ez a téma azért is aktuális, mert a tiszteletdíja még mindig az első ülésen meghatározott összeg. Azóta a viszonyítási alap (a miniszteri fizetés vezetői pótlék nélkül) is megváltozott. Ennek figyelembe vételével javasolja a polgármester tiszteletdíját havi húszezer forintban meghatározni.

Kérdés, hozzászólás nem volt, a testület 6 szavazattal 0 ellenében a következő határozatot hozta:

10/1993. /III.3./ Kt. számú határozat
a polgármester tiszteletdíjáról

A képviselőtestület Dr. Schmidt József polgármester tiszteletdíját 1993. január 1-i hatállyal havi húszezer forintban állapítja meg.

A polgármester ismerteti Heim Mátyás Dunaszekcső, Árpád u. 9. szám alatti lakos kérelmét, melyben lakásának felújítására kér támogatást. A kérelmező a lakásnak nem tulajdonosa. A műszaki ügyintéző helyszíni szemlét tartott. Véleménye szerint a lakás egyik főfala újjáépítésre vagy megtámasztásra szorul, ellenkező esetben kidől.

A képviselők véleménye, hogy készpénzt semmiképpen nem szabad adni, mert az nem a lakásra lesz költve.

Ha van az önkormányzatnak bontott téglája, maximum ötezer forint értékben kapjon belőle. A cementet, meszet, homokot szerezze be, és építse föl a falat (mivel kőműves a szakmája).

A testület tagjai 6 szavazattal 0 ellenében a következő határozatot hozták:

11/1993. /III.3./ Kt. számú határozat
lakásfelújítás támogatásáról

A képviselőtestület Heim Mátyás Dunaszekcső, Árpád u. 9. szám alatti lakos számára építőanyagot (bontott téglát) biztosít az általa lakott lakás felújításához.

Az építőanyag kiszállításáról a hivatal gondoskodjon.

Határidő: 1993. március 31.

Felelős: Hegedűs György jegyző 

Hetényi Ádámné bejelenti, hogy a művelődési házban a WC-használat nem megoldott.

Ezen kívül a moziban nem fűtenek az alkalmazottak, mondván, nem tartozik a munkakörükbe. Külön fizetésért vállalják.

Dr. Schmidt József: A művelődési házban a meglévő, eddig is gyakrabban használt két helyiséggel kell számolni, erre kell koncentrálni.

A többi helyiség sorsa később dől el a moziéhoz hasonlóan.

Több tárgy nem volt, a polgármester az ülést berekesztette.

Kmft.


Dr. Schmidt József
Hegedűs György

polgármester
 jegyző 

Dunaszekcső község Képviselőtestülete

Tárgy: Szemétszállítási díj megemelése

Alulírott Sárközi János Dunaszekcső, Szabadság tér 7. szám alatti lakos azzal a kéréssel fordulok a T. Testülethez, hogy az 1992. évre megállapított 500 e Ft-os szemétszállítási díjat 1993-ban éves szinten 50.000 Ft-tal – üzemanyag árkülönbözetével – megemelni szíveskedjenek. 

Dunaszekcső, 1993. március 3.



Tisztelttel:



Sárközi János

Dunaszekcső község polgármesterétől

3/1993.

Meghívó
Dunaszekcső község önkormányzati képviselőtestülete 1993. március 3-án (szerda) délután 16 órai kezdettel ülést tart, melyre meghívom.

Az ülés helye: a községháza tanácskozó terme

Napirendi pontok:

1.) Lejárt határidejű határozatok, két ülés között történtek

Előadó: Dr. Schmidt József polgármester

2.) A március 8-i falugyűlés anyagának megbeszélése

Előadó: Dr. Schmidt József polgármester

3.) Egyebek

Dunaszekcső, 1993. február 23.



Dr. Schmidt József 



polgármester 

6/93.

20 pl.

Falugyűlés 1993

A Dunaszekcsői Önkormányzat képviselőtestülete nevében szeretettel üdvözlünk mindenkit, aki ma este itt megjelent. A rendszerváltás óta eltelt a második év is, és ismét elérkezett a falugyűlés ideje.

Mai beszámolómban az elmúlt év eseményeit, eredményeit szeretném összefoglalni és az idei évre vonatkozó kilátásokról nyilatkozni.

A részletes tájékoztató előtt néhány szó az országos vezetés és az önkormányzatok viszonyáról.

Tavalyi beszámolómban említettem, hogy mivel az önkormányzati képviselőtestületek és az országgyűlés pártösszetétele lényegesen különbözik, ezért nem várható a hatalom részéről az önkormányzat-barát politizálás.

Nos erre az első év rácáfolt, de a tavalyi év második fele és az idei év sajnos igazolja állításaimat. (Véleményem szerint az önkormányzatok kielégítő állami támogatása az első évben is csak tervezési gyakorlatlanság következménye volt.) Ezek következményeire részletes beszámolóm során még visszatérek.
Nagypolitikából talán ennyi elég is, a továbbiakban a hozzánk közelebb álló helyi gyakorlati kérdésekre térek ki.

Beszámolómban 4 fő témakör köré csoportosítom mondanivalómat. Ezek:

1. Általános községpolitikai kérdések

2. Az önkormányzat intézményei

3. Egyéb községpolitikai és gazdálkodási feladatok

4. Az idei év kilátásai, tervei

Általános községpolitikai kérdések

A lakosság közéleti aktivitása az országos átlagnak megfelelően nagyon kisfokú.

Mi utal erre?

· Képviselőtestületi üléseken – amelyek köztudottan nyilvánosak a kezdeti lelkesedés után a lakosság megjelenése gyakorlatilag nullára csökkent. 

Kifejezetten a lakosság véleményének meghallgatása céljára tartott közmeghallgatásokon senki nem jelent meg.

· Az Új Dunántúli Napló által szervezett nyílt olvasói napon gyakorlatilag senki nem jelent meg, pedig az újság egy egész oldalt szánt Szekcsőre. (Azt hiszem jó ideig utoljára tette.)

· A Független Kisgazdapárton kívül semmilyen pártnak és tömegszervezetnek nincs működő helyi egysége.

· Semmilyen alulról indult kezdeményezésre létrejött szervezet nincs a községben (borvidék lévén még egy hegyközség sem).

· A kiemelkedő képességű diákok tanulmányainak anyagi támogatására létrehozott önkormányzati alapítvány alaptőkéjének növelésében az indulás idejétől eltekintve jóformán senki sem vállalt részt.

· A falutévé szerkesztősége által hirdetett szerkesztőségi munkatárs keresésére egyetlen komoly szándékú jelentkező sincs. (Ezt a terhet pl. 2-3 ember nem tudja éveken keresztül társadalmi munkában vállalni. Segítség nélkül meg fog szűnni az adás.)

Sorolhatnám tovább, de talán ennyi is elég volt ahhoz, hogy érzékeltessem a lakosság közéleti passzivitását.

A magyarázat ismert és elfogadható, de mégis azt kell mondani, hogy egészséges közéleti aktivitás nélkül nem fog menni a szekér. Hiányoznak azok a szervezetek, fórumok, ahol megfogalmazhatnák a lakosság sokszínű igényeit, ahol kinyilvánítható a segíteni akarás, tenni akarás a község felemelkedése érdekében.
Az állam, mint az már látható és mint a demokráciában általában csak szűk működéshez biztosít pénzt, a fejlődéshez szükséges többi csak helyi forrásból (nem feltétlenül pénzből) teremthető elő önszervezkedéssel és összefogással. Ez az önkormányzatiság lényege és egyúttal hajtóereje is.

Kérem tekintse minden jelenlévő ezt a néhány mondatot gondolatébresztőnek.

Második kérdéscsoport az intézmények működtetése

A helyi önkormányzat a következő intézmények fenntartásáról és működtetéséről gondoskodik:

Általános iskola

Óvoda

Művelődési Ház (mozi)

Könyvtár (falutévé stúdió)

Öregek napközi otthona (házi szoc. gondozás)

Központi konyha (napközi konyha)

Egészségügyi ellátás

Balatoni tábor

Polgármesteri hivatal

Községünk legnagyobb intézménye az általános iskola, amely ’92 szeptembere óta a bári alsó tagozatos iskolát már nem foglalja magába, mert a két intézmény szétvált. A bári felső tagozatos tanulók nagy része azonban továbbra is a szekcsői iskolába jár, ezért a bári önkormányzat az idejáró gyerekek után kapott állami normatív támogatást átadja a községünknek.

Az iskolában nemzetiségi nyelvoktatás is folyik, amelyért külön kapunk állami támogatást.

Az iskolával közösen kezeljük a napközi-otthoni ellátást is, hiszen szorosan összetartoznak. A napközi-otthoni ellátás igénybe vétele fokozatosan csökken elsősorban az állandóan emelkedő étkezési térítési díjak miatt.

Az iskolai oktatás községünkben 1992-ben tanulónként 60.000 forintba került, míg a rá adott állami támogatás 44.000 forint volt tanulónként.

Tavaly az iskolában fejlesztésre 1 millió forintot költöttünk, amiből a villanyhálózat egy részének felújítására futotta.

Az óvodai ellátás továbbra szervezetileg egybetartozó, de valójában 2 óvodában történik. Itt is jár a nemzetiségi nyelvoktatás külön állami támogatása.
Óvodai ellátásra 1992-ben gyermekenként 54.000 forintot költöttünk, ugyanakkor 21.000 forint/fő állami támogatást kaptunk. 

A két működő óvoda együttes kihasználtsága nem nevezhető ideálisnak, de eddig a képviselőtestület indokoltnak látta mindkét óvoda működtetését. 

Nagyobb beruházásként az I. sz. óvodában a gázfűtés kialakítása történt meg tavaly.

A  művelődési ház működéséhez szükséges anyagi eszközök rendelkezésre álltak, de köztudott, hogy a kulturházak rendeltetésszerű igénybevétele országosan is erősen visszaesett az igények jelentős csökkenése miatt, amelynek okait nem kívánom részletezni.

Továbbra is eredményesen működik a tánccsoport és egy-két klubfoglalkozás.

Az itt működő mozi ugyan ráfizetéses, de az elmúlt évben szintén zavartalanul működott a csökkent kihasználtság ellenére is. Vállalkozónak bérbe adni nem sikerült, ami nem is csoda, hiszen Szekcsőhöz hasonló nagyságú településen az egész országban csak néhány helyen működik mozi éppen a ráfizetéses üzemeltetés miatt.

A könyvtár olvasótábora az elmúlt évekhez képest nőtt, amiben biztosan szerepet játszik a munkanélküliség miatt kényszerpihenőn lévő emberek növekvő száma is.

Az itt nyilvánosan hozzáférhető képviselőtestületi gyűlések jegyzőkönyvei nem tartoznak a keresett olvasmányok körébe.

A könyvtára 1992-ben központi fűtés kialakítására került sor. Itt működik a Falutévé szerekezstősége is amelynek lehetőségei csak szintentartásra elégségesek.

Az öregek napközi otthona (idősek klubja) és a házi szociális gondozás szolgáltatásai iránt egyre nagyobb az igény, hiszen az intézmény elsősorban az idős, beteges és szegény emberek életvitelének támogatásában segít.

Jelenleg 64 személy gondozását végzik, akik közül 29 bejáró, 35 pedig lakásán részesül valamilyen ellátásban. Tavaly az új jelentkezők közül kapacitáshiány miatt nem kellett senkit elutasítani. Itt is  elkészült a gázgűtés.

Itt mondom el, hogy az idén megjelent szociális törvény minden 2000 fő lélekszám feletti helységben kötelezővé teszi az ÖNO és házi szociális ellátás működtetését, és ezért külön állami támogatás is jár.

A központi konyhát a gazdaságosabb működés reményében tavaly bérbeadtuk, de a vállalkozó csődbe jutott így hamarosan vissza is kaptuk. Az érkezők számának csökkenésével az alkalmazottak száma is csökkent, de a közétkeztetés így is meglehetősen sok pénzbe kerül önkormányzatunknak.

Megszűntetése nem jöhet szóba, mert az új szociális törvény az ÖNO mellett a gyermekek napközi-otthoni ellátását is kötelezővé teszi. Itt is beszereltettük tavaly a gázfűtést.

Az egészségügyi ellátás gyökeres megváltoztatása már tavaly elkezdődött, és még jó ideig eltart. A változások elsősorban a háziorvosi ellátást érintettek a biztosítási igazolványok bevezetésével és a viszonylag szabad orvosválasztás lehetőségével. A változás az idén tovább folytatódott, melynek következtében községünkben a háziorvosok február 01-től magánvállalkozóként folytatják tevékenységüket. Lényeges dolog, hogy az érvényes biztosítási kártyával rendelkező betegek ellátása a továbbiakban is ingyenes. (Remélhetőleg az eddigieknél is ingyenesebb.)

A védőnői és a fogorvosi ellátás egyelőre változatlan formában működik szintén csak érvényes biztosítási kártyával rendelkezőknek.

Nagyobb beruházás az intézménynél nem volt a tavalyi évben.

Intézményként működik a Balatonmáriafürdői Ifjúsági Táborunk is. A tábor jelenleg gyakorlatilag közös tulajdonunkat képezi a Szajki TSZ-szel.

A tábor elsősorban a gyermeküdültetést szolgálja, de községünkből évenként általában 2 turnus felnőtt is ott nyaral. Elfogadható ára miatt kihasználtsága általában 100%-os, 1992-ben június 2-től augusztus 31-ig folyamatosan telt házzal üzemelt.

A szekcsői és a szajki TSZ községeihez tartozó gyerekek önköltségért, más iskolák 50%-kal emelt bérleti díjakért nyaralhatnak. A bérüdültetésből származó bevételek lehetővé tették, hogy a tábor önfenntartó legyen.

Talán soha vissza nem térő lehetőség előtt állunk: a Szajki Tsz a táborban lévő vagyonrészt (egy db 150 m2-es újonnan épült kiszolgáló épület; konyhával, raktárral, ebédlővel, fürdőkkel, WC-kel) eladásra kínálja kb. 2,5-3 millió forintért. Ha megvennénk, ismét saját kizárólagos tulajdonunk lenne a tábor. A lánycsóki önkormányzat vevő rá, de nekünk elővásárlási jogunk van bárkivel szemben. Természetesen állami támogatásból erre nem futja, csak más ingatlan eladásával jöhet szóba a vásárlás. Az önkormányzati tulajdonba kerülő Rév-házzal megoldhatónak látszik az elképzelés. A helyes döntés érdekében várjuk erről a kérdésről a lakosság véleményét is. 
Működését nézve intézménynek tekinthető a Polgármesteri Hivatal is. A hivatal apparátusának legfőbb feladata a képviselőtestület döntéseinek végrehajtása és végrehajtása, vagyis az önkormányzat és benne a lakosság ügyeit intézi. Ezt a feladatot zökkenőmentesen látta el, gyakorlatilag kötetlen félfogadási idővel egész nap a lakosság rendelkezésére áll.

1993. január 1-től Bár önkormányzata felmondta a körjegyzőség formájában megtestesülő együttműködést, így a feladatcsökkenést miatt 1 éven belül szükségessé vált a második karcsúsítás is a hivatalnál. Ennek egyik része, hogy az egész hivatal az emeletre költözött elsősorban energiatakarékosságból.

A községházban nagyobb beruházás tavaly az emeleti villanyhálózat felújítása és a gázfűtés bevezetése volt. 

Röviden ennyit az intézményekről, és most következzenek a községgazdálkodási-, kommunális-, és szociális feladatok, amelyek körébe sok minden tartozik.

1992-ben ilyen célokra 21 millió forintot fordítottunk, amely a teljes költségvetés 34%-a. A legnagyobb összeget – 5 millió forintot – a község ivóvíz ellátására fordítottunk. Ennek következtében elmondható, hogy az ivóvíz átlátszóan tiszta, vastartalma megszűnt. Az enyhe fertőtlenítés is fellépő váltakozó erősségű klórvíz miatt állandó vitában vagyunk a vízművel és a KÖJÁL-lal, igyekszünk elérni, hogy az a legminimálisabb mértékű legyen. Az új keverőtartály megépítésével ez is csökkenni fog.

Tavaly tavasszal megnyitottuk az új szemét- és szennyvíztelepet is remélhetőleg végleg megszabadítva a régi telep környékén lakókat a bűzös-füstös egészségtelen levegőtől.
Sajnos az új szennyvíztelep kerítésének egy részét és kapuját felelőtlen emberek többször is ellopták, pedig a szennyvíz gyűjtő gödörben több méter mély szennyvíz is összegyűlik, amely beleeséskor tragédiát (főleg gyermektragédiát) okozhat. 

Jelentős összeget fordítottunk tavaly járda-, út-, és árokfelújításra is. Járdafelújítás történt a következő helyeken.

Újvárosi út nagy része, Szabadság tér, Ady E. u., Móricz Zs. u., Petőfi u., Jókai u., lépcső, Damjanich u., Wesselényi u., Községháza előtt, templomnál.
Útépítés: Zrínyi u., volt piactér és környéke, víkendtelepen.

Vízlefolyó, árokfelújítás: szentháromság tér, Árvízsor, Kinizsi u., Bem u.

Elkészült az iskolaudvarban lévő műemlék jellegű épület tetőzetének felújítása, és a tornaterem, valamint az iskolai műhely tetejének szigetelése.

Támfalépítés volt a Széchenyi utcában, szennyvízakna építés a rendőrlakásoknál. 

Itt szeretném ismételten megemlíteni, hogy kisebb forgalmú járdák felújítására továbbra is vonatkozik, hogy járdalapot, homokot az önkormányzat ingyen ad ha a munkát az ott lakók összefogással elvégzik.

Szociálpolitikára 2 millió forintot fordítottunk kihangsúlyozva azt, hogy segélyezésre a beütemezett összeg egy résztét használtuk csak fel, tartva magunkat az előző évben megfogalmazott szigorú szabályainkhoz.

Fiatal házasok lakásépítéséhez és vásárlásához 8 esetben nyújtottunk pénzbeli támogatást esetenként 50-100 ezer forint összegben. Ez a támogatási forma az idei évben is megmaradt.

Év közben önkormányzatunk tulajdonába kerültek a betonüzem ingatlanai, amelyekért a bérleti díjat a vállalkozó nekünk fizeti. A napközi otthon szabad termeit is bérbe adtuk ipari tevékenység céljára. Községünkben nőtt ugyan a vállalkozók létszáma, de ezek nagy többsége kereskedelmi tevékenységgel foglalkozik, amely következtében kialakult ugyan az árakra kiható egészséges verseny, de a foglalkoztatottságot csak kismértékben emelték. Sajnos az ipari szolgáltató vállalkozók száma nem nőtt, több szakmában egyáltalán nincs legálisan dolgozó vállalkozó.

A község életében még néhány dolog említésre érdemes.

Tovább nőtt a gázzal rendelkező lakások száma, amely már csaknem 50%-ot tesz ki.

A megújult sportkör tevékenysége élénkült, igaz futballcsapatunk főleg az őszi szezonban érdekelt. 

A focin kívül az asztalitenisz örvend leginkább népszerűségnek.

A kábeltévé hálózat is tovább fejlődött, sokan csatlakoztak utólag hozzá.

A közbiztonság sajnos községünkben is romlik és ez az országos szinten is így van. Sajnos a betörések, lopások száma jelenleg is elmaradt.
Önkormányzati tulajdonba került a Telelő is, amelynek további sorsa most van napirenden.

Néhány mondatot az idei év terveiről is kívánok mondani. Az idei év és a további évek terveit alapvetően befolyásolja a következő kialakult helyzet.

Az állami támogatás ugyan nem csökkent az idei évben, csak az infláció okozta hatás korrigálása maradt el.

Ennek ellenére csaknem katasztrofálissá és kilátástalanná tette az önkormányzatok helyzetét az, hogy az országgyűlés tavaly hozott két neves törvény (ezek: a közalkalmazottai és a köztisztviselői törvény), amelyek többek között előírják az alkalmazottak bértarifa rendszerét. Ez igen jelentős költségnövekedést jelent az önkormányzatoknak munkabér formájában, és a kormány nem adta meg hozzá a fedezetet. Ebből következően önkormányzatunk csaknem minden forintját felemészti az intézmények működtetése és ez a helyzet a következő évben még mindig romlik.

A képviselőtestület úgy döntött, hogy újabb helyi adókat az idei évben nem vet ki figyelembe véve a lakosság teherbíró képességének határait.

Mindezek előrebocsátásával és figyelembe vételével nagyon röviden összefoglalhatók az idei tervek és lehetőségek.

5 millió forint (újabb 5 millió forint állami céltámogatással kiegészítve) az ivóvíz ellátás javításának következő ütemére. Ennek fedezete is csak a tavalyi pénzmaradványnak köszönhető.

7 millió forint támfalépítésre löszfal-szakadás és pinceveszély elhárításra (ez egy pályázaton elnyert külön állami támogatásból származik, ami nem költhető másra). Nagyon kevés járda- és útfelújítás.

Intézményeknél a működtetésen kívül semmilyen egyéb beruházás nem volt tervezhető.

Szükséges lett volna:

· az iskola villanyhálózata felújításának folytatása

· a községháza villanyhálózata felújításának folytatása

· a mozi és a műv. ház fűtésének felújítása.

A most felsoroltak akkor kerülhetnek sorra, ha sikerül őket év közben kigazdálkodni, vagyis a költségüket valahol megtakarítani.

Szegényember csak a gyomrán tud takarékoskodni, így erre a célra nekünk sincs más lehetőségünk, mint a szociális célokra kapott összegek megcsonkítása.
Beszámolóm végén kérem a jelenlévőket mondjanak véleményt a hallottakról, várjuk segítőkészségből fakadó ötleteiket, tanácsaikat, mert csak közös összefogással tudunk kilábalni a mélypontról és ehhez az önkormányzati léten keresztül a törvényes lehetőségek megvannak.

A hatalom a fuldoklónak csak akkora mentőövet fog dobni, amely éppen csak a felszínen tartja, a kiemelkedéshez belülről kell energiát és eszközöket biztosítani. Amelyik település ezt nem tudja megtenni, az a könyöradományból csak vegetálni fog, és számára értelmetlenné válik az önkormányzat és az önkormányzás fogalma.

Köszönöm hogy meghallgattak!

Dunaszekcső, 1993. február 23.



Dr. Schmidt József 



polgármester 

Dunaszekcső Községi 
ÖNKORMÁNYZATI KÖZGYŰLÉSE

A Tisztelt Közgyűléshez az alábbi ötlettel, javaslattal, kéréssel fordulok:

Mint köztudott: vállalkozóként 1986-ban Dunaszekcsőn, a volt téglagyári agyagbányában egy kempinget valamint egy hozzá tartozó éttermet hoztunk létre.

Sajnos az utóbbi években – a korábbi szép reményekkel kecsegtető fellendülés után – az ismert jugoszláviai helyzet miatt az idegenforgalom nagyon megcsappant. Bár Európában megjelenő összes turisztikai kiadvány, katalógus, térkép, prospektus „jegyzi” Dunaszekcsőt, jelzi, hogy itt található egy kemping – azonban sajnos az utóbbi időben félnek a határközelségtől – pedig mi jól tudjuk, hogy nincs miért…

Sajnos a TRAZITTURIZMUS is teljesen megszűnt Jugoszlávia illetve Jugoszlávián keresztül a Balkánra, Török és Görögországba. (Hol vannak azok a cseh és lengyel gépkocsisorok valamint azok a nyugati gépkocsioszlopok melyektől nem lehetett átmenni az országúton az egyik oldalról a másikra…?)

Egyszóval a előbbiekben vázolt nehézségek miatt sajnos megcsappant idegenforgalom csökkenésre van egy elképzelésem amit az alábbiakban nem vázolnék:

Amikor a kemping létesítése, kialakítása szóba került 7 évvel ezelőtt, mindenki azt kérdezte MIÉRT PONT DUNASZEKCSŐN? Miért nem Mohácson, vagy esetleg idegenforgalmilag látogatottabb helyen pl. a Balatonon? Én akkor azt mondtam, hogy a Balatonon nem kunszt kempinget építeni, ott adva van minden, ott már adva van a turizmus az idegenforgalom – de DUNASZEKCSŐT még nem ismerik, nem tudják mennyi szépség, romantika, látnivaló van itt, mily nagy az az arzenál amit még elképzelni sem tudnak, amire tulajdonképpen vágynak, csak nem is tudják, hogy létezik…
Tehát én tudom/!/, hogy Szekcső és környéke szép, rejt valami olyant ami máshol nincs – tehát szerintem érdemes itt továbbfejleszteni, építeni!

Én továbbra is állítom, hogy Dunaszekcsőnek van valami varázsa, van valami olyan ami máshol nincs, egyszóval VAN JÖVŐJE!

Korábban már volt elképzelésem egy falumúzeum kialakítására a volt „Árpád-malom” épületében, vagy egy JACHT-kikötő és vízi tankolóállomás kialakítására a Duna-parton (ami szerintem még aktuális a Duna-Rajna-Majna csatorna megnyitásával!).

Most csak egy kisebb léptékű, könnyebben megvalósítható elképzelésemet tárom Önök elé:

Egy kis vadasparkot szeretnék létesíteni!

Mint általában tudják évek óta gyűjtöm az állatokat a kempingben (egy kisebb „falusias arzenál” már kialakult: a rackától kezdve a kecskén át, pulyka, kacsa, liba megtalálható) és ki merem jelenteni, hogy az embereket nagyon érdeklik az állatok!
Ezt a kis állatparkot szeretném felfejleszteni – már tárgyaltam például a pécsi állatkerttel is, ahonnan tudnánk szintén egzotikusabb állatokat is biztosítani.

Ezzel a VADASPARKKAL is lehetne turistákat Dunaszekcsőre csalni, ez is egy látványosság lehetne; öregbítené Dunaszekcső hírnevét… is!

Második lépcsőben elképzeléseim szerint egy kis SKANZENT is ki szeretnék alakítani a vadaspark mellett – ami múzeumi jelleggel bírna és további látványosságot jelentene. A skanzen kialakításához már előre kérem fokozottabb segítségüket, hogy össze lehessen gyűjteni a környék építészeti érdekességeit, régi használati tárgyait, felszereléseit.

A vadaspark illetve a skanzen létesítését a jelenleg használt területen túlmenően az ún. „alsó téglagyári bánya” területére is kiterjedne – ott tervezem a vadaspark kialakítását.

Az előbbiekben vázoltaknak megfelelően használatba szeretném venni a község tulajdonát képező „alsó téglagyári bányát”, mely kb. 1,2 ha terület, nagyrésze rézsű (meredek!), mély talajú mocsaras, bozótos terület, amit sajnos sokan még mindig szemétlerakó helyként használnak.

Szeretném egyrészt rendbe tenni, rendben tartani (már évek óta évente egyszer eddig is kitakarítottuk, rendbe tettük  a területet!), valamint vadasparknak, állattartásra alkalmas területnek alkalmassá tenni – egyszóval gondját viselni.

Úgy érzem, hogy ezen terveim megvalósítása nemcsak az én érdekem, nemcsak az én javamat szolgálná – a falu is profitálhatna belőle…

Összegzésül: az előbbiekben említett területért a Vadaspark kialakítása céljából (szerintem ez a terület másra nem alkalmas) felajánlok


20.000,- azaz húszezer Ft-ot.
Kérem javaslatom, előterjesztésem tanulmányozását, megfontolását, kedvező és mielőbbi elbírálását.

Abban a reményben, hogy mihamarabb megkezdhetem a Vadaspark kialakítását, maradok tisztelettel:


Pazaurek Dezső


„Aréna” camping


Dunaszekcső

Kelt: Dunaszekcsőn 1993. február 17-én
